Arthur Cazaux a leșinat pe teren în momentul în care se așeza la retur, pe serviciul lui Mayot. Scorul era 4-7, 7-5, 2-1 și 30-30 pe serviciul lui Mayot. Personalul medical s-a mișcat destul de încet și au trecut aproape 20 secunde până când jucătorului i s-au acordat primele îngrijiri.
Din fericire, Arthur Cazaux a fost în cele din urmă stabilizat și a părăsit terenul conștient. Ca măsură de precauție, a fost pus pe un scaun cu rotile. Arbitrul a anunțat imediat apoi încheierea partidei și abandonul lui Cazaux din motive medicale.
Nu există încă un diagnostic clar în privința lui Cazaux, care va face investigații în următoarele zile. Prima ipoteză ar fi legată de căldura de la Miami în această perioadă. La ora jocului erau 31 de grade Celsius și o umiditate foarte ridicată, de 80 la sută.
În plus, partida dintre Cazaux și Mayot a fost una foarte tensionată și avea deja 2 ore și 12 minute de la start. Cazaux era favorit numărul 3 al calificărilor, dar nu va mai continua cursa pentru tabloul principal. În finala calificărilor, Mayot îl va înfrunta pe belgianul David Goffin.
Arthur Cazaux este locul 74 în clasamentul ATP și este considerat unul dintre cei mai talentați jucători din noua generație. La începutul acestui an, francezul de 21 de ani s-a remarcat cu un parcurs foarte bun la Australian Open.
Cazaux, care a beneficiat de un wildcard la Australian Open 2024, a ajuns până în turul 4 al competiției, unde a fost eliminat de polonezul Hubert Hurkacz. Cea mai importantă victorie pentru el la Melbourne a fost la danezul Holger Rune, în turul 2.
Temperaturile ridicate de la Miami au dat de-a lungul anilor multe bătăi de cap jucătorilor care au fost programați în sesiunea de zi. Inclusiv Simona Halep a avut în trecut probleme.
Pentru debutul ei la Miami Open, Simona Halep este programată marți, nu mai devreme de ora 16:00 la Miami. Cu siguranță își dorește ca ora de start să se amâne pe cât posibil, în funcție de rezultatele care se vor mai înregistra pe Grandstand. Astfel ar putea juca pe o temperatură mult mai plăcută, spre seară.
Simona Halep ar putea urca foarte mult în clasamentul WTA, în funcție de rezultatul pe care îl va înregistra la Miami. Ba chiar ar putea prinde un loc în top 100, în jurul locului 70, dacă se impune în competiția din Florida.